Komisjoni määrus (EÜ) nr 961/1999,

6. mai 1999,

millega kehtestatakse puu- ja köögiviljasektori tootjaorganisatsioonide väljaantud eeskirjade laiendamist käsitlevad üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] muudetud määrusega (EÜ) nr 857/1999, [2] eriti selle artiklit 48,

ning arvestades, et:

(1) määruse (EÜ) nr 2200/96 artiklis 18 sätestatakse tingimused, mille alusel võib puu- ja köögiviljasektori tootjaorganisatsioonide või selliste organisatsioonide liitude väljaantud eeskirju laiendada kõikidele teatavas majanduspiirkonnas asuvatele tootjatele; selle artikli rakendamiseks tuleks vastu võtta üksikasjalikud eeskirjad;

(2) määruse (EÜ) nr 2200/96 artikli 18 lõike 7 kohaselt tuleb majanduspiirkondade loend edastada komisjonile kinnitamiseks; komisjonil peab olema võimalik loendit kontrollida artikli 18 lõike 2 alusel;

(3) eespool nimetatud määruse artikli 18 lõikes 1 sätestatakse teatavad eeskirjade laiendamise tingimused; artikli 18 lõikes 3 sätestatakse tingimused, millele tootjaorganisatsioonid ja selliste organisatsioonide liidud peavad vastama, et neid võiks käsitleda esindavatena; komisjonil peab olema võimalik nende tingimuste täitmist kontrollida;

(4) kui laiendatavad eeskirjad käsitlevad turult kõrvaldamist, peaksid ka tootjaorganisatsioonidesse mittekuuluvad tootjad saama kõrvaldamisi teostada;

(5) eespool nimetatud määruse artikli 18 lõikes 6 sätestatakse tingimused, mille alusel võib tootjaorganisatsioonidesse mittekuuluvatelt tootjatelt sisse nõuda rahalisi osamakse; komisjonil peab olema võimalik nende tingimuste täitmist kontrollida;

(6) kui toodangut müüakse enne selle koristamist, tuleks täpsustada, millised eeskirjad laienevad vastavalt tootjatele ja ostjatele;

(7) komisjoni määrus (EMÜ) nr 2137/84 [3] tuleks kehtetuks tunnistada;

(8) käesolevas määruses sätestatud meetmed on kooskõlas värske puu- ja köögivilja korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 2200/96 artikli 18 lõikes 2 nimetatud majanduspiirkondade loendist selle määruse artikli 18 lõike 7 kohaselt teatades tuleb esitada ka kogu teave, mis on vajalik kõnealuse artikli 18 lõikes 2 sätestatud tingimuste täitmise kontrollimiseks.

Artikkel 2

1. Kui liikmesriik teatab eeskirjadest, mis ta on teinud teatavale tootele ja majanduspiirkonnale määruse (EÜ) nr 2200/96 artikli 18 lõike 5 kohaselt siduvaks, teatab ta komisjonile samal ajal:

a) eeskirjade laiendamist taotlenud tootjaorganisatsiooni või tootjaorganisatsioonide liidu;

b) kõnealusesse organisatsiooni või liitu kuuluvate tootja arvu ja asjakohase majanduspiirkonna tootjate koguarvu; selline teave antakse laiendamistaotluse esitamisaja seisuga;

c) majanduspiirkonna kogutoodangu ja tootjaorganisatsiooni või liidu turustatud toodangu viimasel turustusaastal, mille kohta on olemas andmed;

d) kuupäeva, millest alates on laiendatavaid eeskirju kohaldatud asjaomase tootjaorganisatsiooni või liidu suhtes;

e) laiendamise jõustumiskuupäeva ja laiendamise kohaldamise kestusest.

2. Määruse (EÜ) nr 2200/96 artikli 18 lõikes 3 määratletud esindavuse kindlaksmääramisel ei võeta liikmesriikide kehtestavate tingimuste alusel arvesse:

- tootjaid, kelle toodang on ette nähtud põhiliselt majandis või tootmispiirkonnas toimuvaks otsemüügiks tarbijaile,

- esimeses taandes nimetatud otsemüüki,

- määruse (EÜ) nr 2200/96 artikli 18 lõike 4 punktis b nimetatud töötlemiseks tarnitud toodangut, kui kõnealuseid eeskirju ei kohaldata täielikult ega osaliselt sellise toodangu suhtes.

Artikkel 3

Kui määruse (EÜ) nr 2200/96 artikli 18 kohaselt otsustatakse eeskirju laiendada turult kõrvaldamisele, määrab asjaomane liikmesriik samal ajal tootjaorganisatsioon või tootjaorganisatsioonid, kes vastutavad kõrvaldamiste eest asjaomasesse tootjaorganisatsiooni või liitu mittekuuluvate tootjate nimel.

Artikkel 4

Kui liikmesriik otsustab määruse (EÜ) nr 2200/96 artikli 18 lõike 6 kohaselt, et tootjaorganisatsioonidesse mittekuuluvad tootjad kohustuvad maksma rahalisi osamakse, edastab ta komisjonile artikli 18 lõikes 6 sätestatud tingimuste täitmise kontrollimiseks vajaliku teabe. Selline teave sisaldab eelkõige osamaksude arvutamise alust ja ühiksummat, osamaksu saajat või saajaid ning artikli 18 lõike 6 punktides a ja b nimetatud kulude laadi.

Artikkel 5

Kui laiendamist otsustatakse kohaldada kauem kui üks turustusaasta, kontrollivad liikmesriigid iga turustusaasta osas, et määruse (EÜ) nr 2200/96 artikli 18 lõikes 3 sätestatud esindavust käsitlevaid tingimusi täidetakse kogu kõnealuse laiendamise kohaldamise ajal. Kui nad leiavad, et tingimusi enam ei täideta, tühistavad nad laiendamise viivitamata, kusjuures tühistamine jõustub järgmise turustusaasta algusest. Nad teatavad sellisest tühistamisest viivitamata komisjonile ja see avaldatakse Euroopa Ühenduste Teataja C-seerias.

Artikkel 6

1. Kui tootjaorganisatsiooni mittekuuluvad tootjad müüvad oma toodangut enne selle koristamist, käsitletakse ostjat määruse (EÜ) nr 2200/96 III lisa punkti 1 alapunktides e ja f ning punktides 3 ja 5 nimetatud eeskirjade järgimiseks selle toodangu tootjana.

2. Asjaomased liikmesriigid võivad otsustada, et määruse (EÜ) nr 2200/96 III lisas loetletud eeskirjad, välja arvatud lõikes 1 nimetatud, võib muuta ostjatele siduvateks, kui viimased vastutavad kõnealuse toodangu eest.

Artikkel 7

Määrus (EMÜ) nr 2137/84 tunnistatakse kehtetuks.

Artikkel 8

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 6. mai 1999

Komisjoni nimel

komisjoni liige

Franz Fischler

[1] EÜT L 297, 21.11.1996, lk 1.

[2] EÜT L 108, 27.4.1999, lk 7.

[3] EÜT L 196, 26.7.1984, lk 23.

--------------------------------------------------